RO Jurnalul Oficial al Uniunii Europene C 379/4

AVIZUL COMISIEI

din 7 noiembrie 2017

privind planul modificat de eliminare a deșeurilor radioactive sub orice formă, provenite de la instalația de reciclare a metalelor Cyclife UK Ltd, situată în Workington, Cumbria, Regatul Unit

(Numai textul în limba engleză este autentic)

(2017/C 379/03)

Evaluarea de mai jos este efectuată în temeiul dispozițiilor Tratatului Euratom, fără a aduce atingere eventualelor evaluări suplimentare care trebuie efectuate în temeiul Tratatului privind funcționarea Uniunii Europene și obligațiilor care decurg din acesta și din legislația secundară (1).

La 30 mai 2017, Comisia Europeană a primit de la guvernul Regatului Unit, în conformitate cu articolul 37 din Tratatul Euratom, date generale cu privire la planul modificat de eliminare a deșeurilor radioactive (2) provenite de la instalația de reciclare a metalelor Cyclife UK Ltd.

Pe baza acestor date și în urma consultării Grupului de experți, Comisia a elaborat următorul aviz:

1. Distanța dintre amplasament și cea mai apropiată frontieră cu un alt stat membru, în acest caz Irlanda, este de 180 km.

2. Modificarea planificată constă în creșterea limitei autorizate de evacuare pentru efluenții radioactivi lichizi.

3. În condiții normale de funcționare, modificarea planificată nu este susceptibilă să conducă la o expunere a populației dintr-un alt stat membru care să fie semnificativă din punctul de vedere al sănătății, având în vedere dozele-limită stabilite în noile Directive privind normele de securitate de bază (3).

4. În cazul unor eliberări neprevăzute de efluenți radioactivi, care ar putea rezulta în urma unui accident de tipul și amploarea avute în vedere în datele generale, dozele probabile la care ar fi expusă populația dintr-un alt stat membru nu ar fi semnificative din punctul de vedere al sănătății, ținând cont de nivelurile de referință stabilite în Directivele privind normele de securitate de bază.

În concluzie, Comisia consideră că implementarea planului modificat de eliminare a deșeurilor radioactive sub orice formă, provenite de la instalația de reciclare a metalelor Cyclife UK Ltd (anterior Studsvik UK Ltd), situată în Workington, Cumbria, Regatul Unit, nu poate provoca nici în condiții normale de funcționare, nici în cazul unor accidente de tipul și de amploarea avute în vedere în datele generale, o contaminare radioactivă, semnificativă din punctul de vedere al sănătății, a apei, a solului sau a spațiului aerian ale unui alt stat membru, având în vedere dispozițiile cuprinse în Directivele privind normele de securitate de bază.

Adoptat la Bruxelles, 7 noiembrie 2017. Pentru Comisie Miguel ARIAS CAÑETE Membru al Comisiei

(1) De exemplu, în temeiul Tratatului privind funcționarea Uniunii Europene, aspectele de mediu necesită evaluări suplimentare. Cu titlu indicativ, Comisia ar dori să atragă atenția asupra dispozițiilor Directivei 2011/92/UE privind evaluarea efectelor anumitor proiecte publice și private asupra mediului, astfel cum a fost modificată prin Directiva 2014/52/UE, ale Directivei 2001/42/CE privind evaluarea efectelor anumitor planuri și programe asupra mediului, precum și asupra dispozițiilor Directivei 92/43/CEE privind conservarea habitatelor naturale și a speciilor de faună și floră sălbatică și ale Directivei 2000/60/CE de stabilire a unui cadru de politică comunitară în domeniul apei.

(2) Eliminarea deșeurilor radioactive în sensul punctului 1 din Recomandarea Comisiei 2010/635/Euratom din 11 octombrie 2010 privind aplicarea articolului 37 din Tratatul Euratom (JO L 279, 23.10.2010, p. 36).

(3) Directiva 96/29/Euratom a Consiliului din 13 mai 1996 de stabilire a normelor de securitate de bază privind protecția sănătății lucrătorilor și a populației împotriva pericolelor prezentate de radiațiile ionizante (JO L 159, 29.6.1996, p. 1) și Directiva 2013/59/Euratom a Consiliului din 5 decembrie 2013 de stabilire a normelor de securitate de bază privind protecția împotriva pericolelor prezentate de expunerea la radiațiile ionizante și de abrogare a Directivelor 89/618/Euratom, 90/641/Euratom, 96/29/Euratom, 97/43/Euratom și 2003/122/Euratom (JO L 13, 17.1.2014, p. 1), cu efect de la 6 februarie 2018.